Ikhansili yeHarare Isungula Ikilinika Ezasebenza Sikhathi Sonke Ingavali
Likhansili imanyene lenhlanganiso eziphathisa uhulumende, ezigoqela i-UNPF, uphawule ikilinika, ezatholisa uncedo ngokuphangisa abahlangana lenhlupho ezinjengokudlwengulwa
HARARE — Umanisipala weHarare emanyene lenhlanganiso eziphathisa uhulumende weZimbabwe, ezigoqela i-United Nations Population Fund, uphawula ikilinika ezavulwa sikhathi sonke, yokuphathisa abahlangana lenhlupho ezinjengokudlwengulwa, ukuze bathole usizo ngesiphangiphangi ngemva kokunanzelela ukwanda kwalezi zehlakalo. Emazwini awafunde emele umphathintambo wezempilakahle, umsekeli wakhe, uDr Aldrin Musiiwa uthi kuyinto edanisayo ukuba aluqakthekiswa kangako loluhlangothi lokuhlukuluzana kwabantu kwezamacansini. Ubufakazi obuvezwe ngosebenza lozulu weHarare kumikhankaso yokuqeda ukusabalala kwegciwane enhlanganisweni ye National Aids Council, umnumzana Adonija Muzondiona, buveze ukuqansa kwenani labadlwengulwayo ilizwe lonke. Bebefika phose izigidi eziyisikhombisa- 6905, abesifazane abanelise ukuyadinga usizo ngemva kokudlwengulwa, abedlula kancinyane amakhulu amahlanu- 541, kungabesilisa ngomnyaka ka 2014. Ophethe uhlangothi lwezempilakahle kumanisipala u Dr Prosper Chonzi uthi abedlula inkulungwane balaba bantu-1,188, abanelise ukuthola usizo nyakenye, kuyizakhamizi zeHarare kungakho bebone kufanele bengeze isikhathi sokusebenza kwekilinika ukuze uzulu athole usizo sikhathi sonke. Ummeli weUNFPA eZimbabwe, umnumzana Cheikh Tidiane Cisse uthi bananzelele ukuqansa kwenani lezehlakalo zokudlwengulwa kwabantu, bakubona kufanele ukuphathisa kuloluhlangothi. Ophethe uhlangothi lokuvikelwa kwemikhuhlane kugatsha lwezempilakahle, uDr Gibson Mhlanga uthi kuyabajabulisa ukusungulwa kwale ikilinika esibhedlela seWilkins. Unkosazana Margaret Masanga usebenza kuhlangothi lwezokukhulumisana lozulu enhlanganisweni ye UNFPA, oveze ukuba kuyinto ejabulisayo ukuba usuze wafezeka umsebenzi wokuvulwa okusemthethweni li kilinika. Kuqakathekile ukuba umuntu aphange athole usizo amahola angamatshumi ayisikhombisa lambili engakedluli kuveza unkosazana Masanga. Abezempilakahle labenhlanganiso ezisebenzelana lozulu oyabe ehlangane lodubo lokuhlukuluzwa, bathi izehlakalo zokudlwengulwa zivame ukwanda ngezikhathi izibhedlela lamakilinika kuvaliwe ikakhulu ebusuku, ngempelaviki langekhefu. Isilinganiso sokulitshumi kuphela ekhulwini- 10%,sabahlukuluzwa ngendaba zemacansini yilo elanelisa ukuyadinga usizo ezibhedlela lemakilinika ngezizatho ezimbalwa ezibalisa ukuba ziyabe zivaliwe ngesikhathi behlangana lalolodubo.